《海昌孙吴二砖歌》
清代·钱应溥

孟冬坏城致令辟，古砖出土苔花剔。织文若布坚于石，建元分花纪天册。

其旁古泉惜不存，或者大钱当千亦如工名勒。右方虽非手掌形，积古堂外此无敌。

况有赤乌之砖脩盈尺，先后藏弆成合璧。秦汉瓦当皆辟易，我思仙人铧名逞谲诡。

孙郎收之肆诸市，苍龙门外神第立。惑志谶纬大帝始，石印朱书喜泐铭，孙绳祖武独此尔。

吁嗟乎！吴蜀相依如唇齿，蜀室既毁吴何恃。魏宫铜雀亦瓦解，司马耽耽久虎视。

天册之际势孤峙，皓宗曷不承前轨。大桢苇席坚壁垒，疑城再筑张角犄。

金陵王气压九州，那止扬州作天子。横江截锁飞将来，玉石俱焚谁致此。

惜哉甄官得玺仅五纪，江东霸业长已矣。岂如二砖逾千祀，永与盐官之城镇海涘。

作者简介：（1824—1902）浙江嘉兴人，字子密。道光二十九年贡生。湘军起，入曾国藩幕，工为文檄。光绪间至工部尚书、军机大臣。卒谥恭勤。